Imtella' Marzu 16, 2021 Fl-Olanda daħal fit-tieni jum il-proċess tal-votazzjoni li fost oħrajn qed isir fil-knejjes li nbidlu f'ċentri tal-votazzjoni biex ikunu mħarsa l-miżuri tad-distanza soċjali maħsuba biex irażżnu l-pandemija. L-Olanda hu l-ewwel pajjiż fl-Unjoni Ewropea li sejjaħ elezzjoni waqt il-pandemija minkejja li jinsab f'lockdown. F'din l-elezzjoni qed jikkontestaw 37 partit politiku differenti. Fil-pajjiż qed ikunu rreġistrati medja ta' 5,000 każ ġdid kuljum. Iċ-ċentri tal-votazzjoni fetħu lbieraħ u bħalissa qed jivvutaw il-vulnerabbli filwaqt li għada se jivvutaw il-bqija tal-Olandiżi. Stħarriġ tal-opinjoni pubblika wera li Mark Rutte se jikseb biżżejjed appoġġ biex isir il-Prim Ministru tal-pajjiż għar-raba' darba. L-istħarriġ jindika li l-Partit Konservattiv ta' Rutte mistenni jikseb madwar 26% tal-voti filwaqt li l-Partit tal-Libertà, li għandu aġenda kontra l-Iżlam, mistenni jikseb madwar 16% tal-voti.